Alueiden komitean lausunto aiheesta "Ehdotus Euroopan parlamentin ja neuvoston päätös Kulttuuri 2000 -ohjelman perustamisesta 14 päivänä helmikuuta 2000 tehdyn päätöksen n:o 508/2000/EY muuttamisesta"

(2004/C 23/05)

ALUEIDEN KOMITEA, joka

ottaa huomioon asiakirjan "Ehdotus: Euroopan parlamentin ja neuvoston päätös - Kulttuuri 2000 - ohjelman perustamisesta 14 päivänä helmikuuta 2000" tehdyn päätöksen N:o 508/2000/EY muuttamisesta, (KOM(2003) 187 lopullinen - 2003/0076 (COD)),

ottaa huomioon neuvoston 5. toukokuuta 2003 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon puheenjohtajansa 23. tammikuuta 2003 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi,

ottaa huomioon "kulttuuri ja koulutus" -valiokunnan 11. heinäkuuta 2003 hyväksymän lausuntoluonnoksen (CdR 165/2003 rev.), jonka esittelijä oli Rosemary Butler, Walesin edustajiston jäsen (UK/PES),

hyväksyi 9. lokakuuta 2003 pitämässään 51. täysistunnossa yksimielisesti seuraavan lausunnon.

1. Alueiden komitean näkemykset

Alueiden komitea

1.1. painottaa Euroopan tason kulttuuritoiminnan tähdellisyyttä ja Kulttuuri 2000 -ohjelman tavoitteiden poliittista merkitystä.

1.2. pitää tervetulleena Kulttuuri 2000 -ohjelman ja sen edeltäjien (Kaleidoskooppi, Ariane ja Raphael) tähän mennessä ohjelmiin osallistuvien maiden väliseen kulttuuriyhteistyöhön tuomaa panosta.

1.3. myöntää, kuten ohjelman jatkamista koskevassa komission ehdotuksessa todetaan, että parantamisen varaa vielä kuitenkin on. Sen lisäksi, että AK haluaa kommentoida esitystä jatkaa Kulttuuri 2000 -ohjelmaa vuoteen 2006, se haluaa tehdä lisäksi ohjelman tulevaa suuntaa uudella ohjelmakaudella koskevia ehdotuksia.

1.4. uskoo, että kulttuurisen ja kielellisen monimuotoisuuden turvaaminen ja edistäminen on Euroopan integraation perusperiaate ja yksi Euroopan identiteetin pääpiirteistä. Kulttuuri 2000 -ohjelmaa seuraavan ohjelman tuleekin kattaa kaikki kulttuurisen ja kielellisen monimuotoisuuden ilmentymät niin paikallisella, alueellisella, kansallisella kuin valtiotasoa alemmalla tasollakin.

1.5. panee merkille, että Kulttuuri 2000 -ohjelman osuus yhteisön kulttuurialalle suuntaamasta rahoituksesta on vain noin 5 prosenttia. Loppu rahoitus on peräisin muista ohjelmista ja erityisesti rakennerahastoista. AK onkin painokkaasti sitä mieltä, että kulttuuri on vuoden 2006 jälkeen mainittava rakennerahastoja koskevissa asetuksissa ja että nykyisen ohjelman nojalla kulttuurialalle myönnettävää tukea on rakennerahastojen väliarvioinnin yhteydessä analysoitava. Aluekehitysrahastoasetuksessa todetaan, että rahastosta rahoitetaan "kulttuuri-investointeja, eli myös kulttuuri- ja luonnonperinnön suojelua".

1.6. toistaa neuvoston 5.-6. toukokuuta 2003 antamaan päätöslauselmaan sisältyvän maininnan, jonka mukaan tavoite asettaa kulttuuri Euroopan yhdentymisen ytimeen edellyttää erityisiä ponnistuksia kulttuurin sisällyttämiseksi muihin politiikkoihin. Komitea toivookin tulevaisuudessa nykyistä tiiviimpää yhteistyötä muiden rahastojen ja esim. tieto- ja viestintäteknologian tai koulutus- ja nuoriso-ohjelmien kanssa.

Kulttuuri 2000 -ohjelman jatkaminen vuoteen 2006

Alueiden komitea

1.7. pitää tervetulleena ehdotusta 31. joulukuuta 2004 päättyvän Kulttuuri 2000 -ohjelman jatkamisesta vuoteen 2006. Samalla se vastaisi ohjelmointikautensa osalta unionin muita nykyisiä monivuotisia ohjelmointikausia, jotka päättyvät 31. joulukuuta 2006.

1.8. on yhtä mieltä komission kanssa siitä, että huomattavien muutosten aikana (kymmenen uuden jäsenvaltion liittyminen, hallitustenvälinen konferenssi, Euroopan parlamentin vaalit ja uuden komission nimittäminen) tarvitaan vakautta ja ettei perustamissopimuksessa määrättyä yhteisön tukea kulttuuritoimintaan pidä keskeyttää.

1.9. on samaa mieltä komission kanssa siitä, että ohjelma säilyy pitkälti entisellään kaudella 2005-2006. Vaikka alueiden komitea myöntääkin, ettei väliaikaisen kertomuksen tulosten odottelun ja käynnissä olevan julkisen kuulemisen vuoksi nyt ole syvällekäyvien muutosten aika, se kuitenkin toivoo, että komissio ryhtyy välittömästi toimiin Kulttuuri 2000 -ohjelmaan liittyvien hallinto- ja rahoitusmenettelyjen tehostamiseksi.

1.10. pitää hyväksyttävänä komission ehdotusta, jonka mukaan pidennetyn Kulttuuri 2000 -ohjelman kokonaisbudjettia tulisi lisätä 236,5 miljoonaan euroon. Ehdotus vastaa tähänastista tukitasoa ja ottaa osittain huomioon unionin laajentumisen. Koska väliaikaiskertomuksen tuloksia ei ole vielä julkaistu, on ohjelman tavoitteiden saavuttamista vaikea arvioida, eikä ohjelman talousarvion kasvattamista kaudeksi 2005-2006 ole siten helppo perustella tyhjentävästi.

1.11. katsoo, että vaikka edellä mainituista syistä Kulttuuri 2000 -ohjelman rahoitukseen vuosina 2005-2006 on tarpeen suhtautua pragmaattisesti, on ohjelman kokonaisbudjetti täysin riittämätön. Komitea kehottaakin myöntämään seuraavaksi ohjelmointikaudeksi entistä realistisemman talousarvion. Näin otettaisiin huomioon kulttuurin merkitys Euroopan rakentamisessa sekä se tosiasia, että vuoropuhelu yhteiskunnassa toteutuu kulttuurin kautta.

Kulttuurialan uusi yhteisön puiteohjelma

Alueiden komitea

1.12. haluaa tarttua tässä yhteydessä tilaisuuteen ja tehdä yhteisön uuden kulttuurialan puiteohjelman suuntaa koskevia ehdotuksia.

1.13. pitää tervetulleena komission päätöstä käynnistää julkinen kuuleminen Kulttuuri 2000 -ohjelmaa seuraavan ohjelman muodosta. Komitea uskoo ohjelmalla tähän asti olleen tärkeän aseman kulttuurialan toimijoiden yhteistyön ja vuorovaikutuksen edistämisessä. AK kuitenkin katsoo, että ohjelman sisältöä, hallintoa, rahoitusta, tiedotusta ja hankkeiden valintaa on uudistettava huomattavasti, mikäli ohjelmasta halutaan aidosti unionitasolla toimiva kulttuuritoiminnan väline.

1.14. painottaa, että uuden ohjelman tulisi keskittyä seuraavien eurooppalaisten kulttuuritavoitteiden saavuttamiseen: laadun edistäminen, ensiluokkaisuus, omaperäisyys ja haasteellisuus, jotka osaltaan edistävät entistä laajempaa kulttuurien välistä kanssakäymistä. Ohjelma tulisi suunnata suoraan kulttuurialan toimijoille, taiteilijoille, kulttuuria luoville ja luonnollisesti myös kansalaisille. Uuden ohjelman tulisi mm. tarjota ammattitaiteilijoille tilaisuus oppia uusia taitoja.

1.15. toivoo, että uudessakin ohjelmassa painotetaan kulttuurin tarjoamaa yhteiskunnallis-taloudellista hyötyä, etenkin talouden kehittymistä, sosiaalista integraatiota, terveyttä jne. ajatellen sekä tuetaan yhdenvertaisia mahdollisuuksia nauttia kulttuurista. Kulttuuri 2000 -ohjelman ja sen seuraajan yhteydessä on selvitettävä keinot, joiden avulla kaikille voidaan tarjota tilaisuus kokea ja nauttia mahdollisimman korkeatasoisista kulttuuritapahtumista ja kannustetaan niin tekemään. Vireä kulttuurielämä ja monipuoliset kulttuurimahdollisuudet kasvattavat kokonaisen alueen houkuttelevuutta. Kulttuuri on myös tärkeä tekijä Euroopan alueellisen yhteenkuuluvuuden kannalta, sillä se tarjoaa huomattavaa lisäarvoa ja sillä on kerrannaisvaikutus alueellisiin ja paikallisiin kehityshankkeisiin.

1.16. huomauttaa, että kulttuuriala kuuluu usein alue- ja paikallisviranomaisten vastuulle. Ne ovat myös avainasemassa yhteisöjensä kulttuurin edistämisessä ja käytännön ilmentämisessä, erityisesti yhteisöhankkeiden, tapahtumien järjestämisen, taiteilijoiden työn tukemisen ja kulttuuriperinnön vaalimisen muodossa. Tulevan ohjelman tulisi edistää kulttuurialan toimijoiden kumppaneina toimivien alue- ja paikallisviranomaisten osallistumista.

1.17. katsoo, että uuden ohjelman tulisi ehdottomasti rohkaista todellista innovointia ja riskinottoa, eikä pelkästään antaa kyseisiä tavoitteita koskevia tyhjiä lupauksia. Komitea kuitenkin muistuttaa, että innovaatio on suhteellinen käsite ja riippuvainen alueellisesta ja paikallisesta kontekstista.

1.18. katsoo, että Kulttuuri 2000 -ohjelman seuraajan ei pitäisi ainoastaan mahdollistaa, vaan myös edistää monitaiteellisia hankkeita. Vaikka tämä näennäisesti asetettiinkin kolmesta erillisestä ohjelmasta koottavan yhden puiteohjelman muodostamisen tavoitteeksi, on todellisuudessa käynyt niin, että hakkeiden järjestäjien on vaikea toteuttaa monitaiteellisia projekteja, vaikka ne ovatkin osa aikamme kulttuurielämää. Ala- tai aihekohtaisten painopisteiden laatiminen rajoittaa taiteellista vapautta ja johtaa lopulta vähemmän kiinnostaviin ja haastaviin hankkeisiin.

1.19. ehdottaa, ettei ohjelmassa tulisi soveltaa ennakkojaottelua tukikelpoisiin ja tuen ulkopuolelle jääviin taidemuotoihin. Taidetta ja kulttuuria tulisi sen sijaan tarkastella laaja-alaisesti ja ottaa mukaan mm. yhteisön elähdyttäminen ja elokuvanteko, jotka tarjoavat erinomaisen välineen kulttuurivaihdon, yhteistyön ja osallistumisen toteutumiseksi. Ohjelmassa tulisi kiinnittää erityistä huomiota taiteilijoihin, jotka haluavat laajentaa ilmaisuaan uuden teknologian tarjoamiin ilmaisuvälineisiin.

1.20. antaa kiitosta siitä, että Kulttuuri 2000 -ohjelmasta halutaan tukea muita vähemmän käytetyillä kielillä julkaistavan kirjallisuuden edistämistä. Komitea toivoo, että myös tulevassa ohjelmassa varmistetaan muita vähemmän käytettyjen, alueellisten ja vähemmistökielten asianmukainen integrointi.

1.21. suosittaa, että uudessa ohjelmassa tuetaan nykyiseen tapaan paikallis- ja aluetason organisaatioiden aloitteita laajahkojen toimien kustannuksella. Näin paikallis- ja alueviranomaisille tarjoutuisi mahdollisuus toimia täysipainoisesti hankkeiden edistäjinä tai kumppaneina, sillä kyseiset viranomaiset ovat kulttuurialan toimijoiden näkökulmasta tarkasteltuna usein yksi tärkeimmistä yhteisrahoittajista. AK on yhtä mieltä siitä, että unionin kulttuuritoiminnan tulisi edistää kestävää yhteistyötä ja kerrannaisvaikutuksia. Lisäksi komitea uskoo, että pitkäjänteiset kumppanuudet, jotka tarjoavat unionin kulttuuritoiminnalle huomattavaa lisäarvoa, alkavat usein pienehköistä hankkeista.

1.22. rohkaisee toimimaan paikallis- ja aluetasolla, jolla mahdollisimman monet voivat osallistua ohjelmaan. Kyseessä on myös yksi nykyisen ohjelman tavoitteista, joka on säilytettävä myös tulevaisuudessa. AK katsoo, että ihmisiä lähimpinä paikalliset ja alueelliset organisaatiot voivat edistää kulttuuritoimintaan osallistumista luomalla yhteyksiä taiteilijoihin, vapaaehtoisjärjestöihin, oppilaitoksiin ja kansalaisiin. Lisäksi ne voivat saada tehokkaasti yhteyden "muita heikommassa asemassa" oleviin ryhmiin. Ne siis voivat parhaiten varmistaa mahdollisimman laajan kulttuuritoimintaan osallistumisen ja tarjoutuvien mahdollisuuksien mahdollisimman tehokkaan hyödyntämisen. Tässä yhteydessä AK toteaa olevansa huolissaan komission ajatuksesta, joka esitettiin vuoden 2006 jälkeisen Euroopan unionin kulttuuriyhteistyöohjelman suunnittelusta järjestetyn julkisen mielipiteidenkeruun yhteydessä. Tavoitteena oli luoda "eurooppalaisia yhteistyöfoorumeja, joilla pyritään edistämään kerrannaisvaikutuksia tarjoavaa kestävää yhteistyötä". Komitean mielestä "eurooppalaisten yhteistyöfoorumien" käsitteen yhteydessä vaarana on moniselitteisyys ja epämääräisyys sekä kulttuuritoiminnan vapauden kaventuminen. Se ehdottaakin, että kyseinen käsite poistettaisiin ehdotuksesta tai että se ainakin määriteltäisiin nykyistä täsmällisemmin.

1.23. katsoo, että komission tulisi asettaa ohjelmaa koskevat painopistealueet, joiden ei pitäisi olla aihe- tai alakohtaisia, vaan perustua ohjelmalle asetettuihin tavoitteisiin. Näistä voidaan esimerkkeinä mainita vähemmistöt huomioiva kulttuurienvälinen kanssakäyminen Euroopassa, taiteilijoiden ja taideteosten liikkuvuus, innovaatio, kulttuuriperinnön edistäminen, yhteisön ulkopuolisten maiden kanssa käytävä kulttuurivuoropuhelu sekä paikallisen kulttuuritoiminnan edistäminen.

1.24. pitää tervetulleena julkisessa mielipiteidenkeruussa muotoutunutta komission ehdotusta, jonka mukaan yhteisön toimissa tulisi huomioida myös musiikki ja julkaisutoiminta.

1.25. kiinnittää huomiota siihen, että ihmisten välinen vuoropuhelu on nyt entistä tärkeämpää. AK kehottaakin komissiota Kulttuuri 2000 -ohjelman seuraajassa helpottamaan yhteisön ulkopuolisten maiden ja erityisesti Välimeren alueen lähinaapureidemme sekä vakautussopimuksen solmineiden maiden osallistumista samoin kuin tilaisuuden tarjoamista kaikille - myös taustaltaan Euroopan ulkopuolisille - eurooppalaisille kehittää omaa alkuperäistä kulttuuriperintöään ja rohkaista kaiken - sekä eurooppalaisen että sen ulkopuolisen - kulttuuriperinnön nykyistä laajempaa tutkimista ja arvostamista.

Hallinto ja rahoitus

Alueiden komitea

1.26. pitää tervetulleena komission Kulttuuri 2000 -ohjelman jatkopäätöksessä esittämää toteamusta, jonka mukaan vuoden 2006 jälkeinen kulttuuriyhteistyöohjelma tulee säilyttää "mahdollisimman yksinkertaisena ja helppokäyttöisenä". Tähän asti ohjelma on kärsinyt liian byrokraattisesta lähestymistavasta, raskaista rahoitusvaatimuksista sekä hallinnollisista tukoksista, jotka itse asiassa karsivat juuri niitä innovatiivisia ja näkemykseltään kaikkein tuoreimpia hankkeita, joita komissio omien sanojensa mukaan pyrkii edistämään.

1.27. katsoo, että myös hakemusmenettelyä tulee yksinkertaistaa, sillä nykyinen menettely syrjii pienehköjä toimijoita, kuten pienkustantamoja, joilla ei ole varaa palkata hallintohenkilökuntaa. Lisäksi hakemuslomaketta on muokattava vastaamaan entistä paremmin nykytaiteen järjestöjen tarpeita, sillä nykyisessä lomakkeessa ei ole paikkaa esim. tuotantokustannuksille.

1.28. pitää nykyisessä ohjelmassa kumppaneiden lukumäärälle asetettuja rajoja (kolme yksivuotisessa ja viisi monivuotisessa ohjelmassa) mielivaltaisina. Hankkeita tulisi arvioida niiden luontaisen laadun perusteella, ja kahdenväliset hankkeet tulisi sallia, mikäli niiden laatutaso on korkea.

1.29. myöntää, että rahoituksen saatavuutta on tosiaankin tarpeen nopeuttaa. Kansainvälinen toiminta on aina kallista, ja taidealan järjestöjen käteisvarat ovat lähes poikkeuksetta erittäin rajalliset eikä niillä juurikaan ole vararahastoja. Kun hanke on valittu, on rahoituksenkin oltava näin ollen nopeasti niiden saatavilla. Tähän asti yhteisön rahoitustuen saaminen on vienyt kauan, ja osa organisaatioista on joutunut lähes selvitystilaan rahoituksen viivästyttyä ja odottelun aikana kertyneiden pankkimenojen vuoksi. Lisäksi nykyistä joustavampi suhtautuminen luontoissuorituksiin perustuvaan tukeen olisi avuksi.

1.30. kehottaa parantamaan tietoisuutta eri kulttuurialan toimijoiden vaihtelevasta kyvystä löytää yhteisrahoitusta. Komitea panee lisäksi merkille hakijamaiden toimijoiden erityisvaikeudet, joiden vuoksi monet niistä ovat esimerkiksi joutuneet vetäytymään ohjelmasta. Nykyistä joustavampi lähestymistapa on selkeästi tarpeen. Esim. yhteisrahoitusosuutta, jota hakijamaiden kulttuurialan toimijoilta ohjelmaan osallistumiseksi edellytetään, voitaisiin alentaa 5:stä 2,5 prosenttiin ohjelmakauden 2007-2013 loppuun.

1.31. toteaa, että myös nykyiset sekä yksi- että monivuotisten hankkeiden kokonaiskuluja (EY + yhteisrahoitus) koskevat ylärajat ovat käyttökelvottomia ja että niitä tulisi tulevaisuudessa tarkistaa. Huomiota tulisi kiinnittää myös siihen, ettei hankebudjetista liian suuri osa kuluisi hallintoon. AK:n mielestä hallintokulujen ylärajaksi tulisi asettaa 20 prosenttia.

1.32. pahoittelee ajoituksen osalta ehdotuspyyntöjen viivästymistä ja toivoo lisätoimia ohjelmaa vaivanneiden hallinnollisten viivytysten korjaamiseksi. Näin varmistettaisiin, että toimijat voivat aloittaa hankeensa vuoden alusta eikä vasta puolivälissä. Samalla helpotettaisiin ohjelmaan osallistumista etenkin ajatellen paikallis- ja aluetason pienehköjä toimijoita, jotka monesti tuovat tarjolle kaikkein tuoreimmat hankkeet.

1.33. korostaa, että suhteellisuus tulee ottaa tulevaisuudessa toimintaa ohjaavaksi periaatteeksi. Neuvottelu- ja päätösprosessi vie nykyisellään liian kauan suhteessa käytettävissä oleviin varoihin. Onkin erittäin perusteltua päättää tiukasta esim. 2 kuukauden määräajasta, jonka aikana hanke arvioitaisiin ja päätettäisiin sen hyväksymisestä tai hylkäämisestä.

Tiedottaminen

Alueiden komitea

1.34. korostaa olevansa huolissaan siitä, että nykyisen ohjelman kohdalla tiedottaminen on arpapeliä, kun ajatellaan ohjelmaan osallistuvissa jäsenvaltioissa toimivien kulttuuriyhteyspisteiden toiminnan vaihtelevaa tasoa. Komission esittämän täytäntöönpanoviraston perustaminen voisi olla avuksi, mikäli sen suunnittelussa otetaan huomioon alan erityispiirteet.

1.35. painottaa, että tähän asti jokseenkin vaikeaselkoisen ohjelman osan muodostaneita erityisiä eurooppalaisia tai kansainvälisiä kulttuuritapahtumia (toimet 3) koskevan tiedottamisen avoimuutta tulee parantaa.

1.36. katsoo, että jäsenvaltioiden kulttuuriyhteyspisteillä on tärkeä asema ohjelmaa koskevan tiedon levittämisessä paikallis- ja aluetason toimijoille. Komitea on erityisen tyytyväinen siihen, että osalla yhteyspisteitä on myös alueellisia toimistoja, joiden avulla palvelut tuodaan entistä lähemmäs kentällä toimivia kulttuuritapahtumien toteuttajia. Niiden nykyinen rooli Kulttuuri 2000 -ohjelmaluonnoksen kommentoijina ja odotusten kanavoijina on myös erittäin arvokas, ja se tulee säilyttää.

1.37. rohkaisee kaikkia paikallis- ja alueviranomaisia selvittämään, millaista hyötyä ne arvelevat rahoitus- ja hallintotuen sovitusta vuosittaisesta korottamisesta tietyllä prosenttimäärällä koituvan paikallisesti kulttuuritoiminnalle.

Hankkeiden valinta

Alueiden komitea

1.38. kehottaa parantamaan hankkeiden valintamenetelmää ja parantamaan sen johdonmukaisuutta kulttuuriyhteistyön uuden puiteohjelman toimintakaudella. Ohjelman uskottavuuden kannalta on ratkaisevan tärkeää, että valintalautakunnan jäsenet ovat alansa asiantuntijoita.

1.39. kehottaa perustamaan valinnan pelkästään valintalautakunnan arvioon hankkeen sisällöstä ja taiteellisesta arvosta.

2. Alueiden komitean suositukset

Alueiden komitea

2.1. pitää tervetulleena komission aikomusta esittää 2005-2006 valmistelutoimia Kulttuuri 2000 -ohjelmaa seuraavan ohjelman valmistelemiseksi edeltäjäänsä vahvemmaksi. Komission tulisi tarttua tilaisuuteen ja testata kokeilevia ja innovatiivisia ideoita sekä kokeilutoimia musiikin alalla, jota ei tähän mennessä ole otettu erityisesti huomioon yhteisön toimissa.

2.2. pitää myönteisenä ehdotusta jatkaa 31. joulukuuta 2004 päättyvän Kulttuuri 2000 -ohjelman voimassaoloa vuoteen 2006.

2.3. on samaa mieltä komission vuosille 2005-2006 esittämästä talousarviosta, mutta katsoo, että vuosien 2007-2013 kulttuuriohjelman talousarviota tulisi kasvattaa, jotta ohjelma tarjoaa todellisen välineen tehokkaalle kulttuuritoiminnalle.

2.4. katsoo, että Kulttuuri 2000 -ohjelman seuraajassa tulisi osallistumisen edistämiseksi keskittyä paikallis- ja aluetason toimintaan eikä niinkään näyttäviin ja suurimittaisiin tapahtumiin.

2.5. kehottaa komissiota varmistamaan, että alueelliset ja vähemmistökielet otetaan mukaan Kulttuuri 2000 -ohjelmaan ja sitä seuraaviin yleisluonteisiin ohjelmiin unionin tulevan kielistrategian ja toimintasuunnitelman hengessä.

2.6. arvioi, että tulevan kulttuuriyhteistyöohjelman tulisi ei pelkästään sallia vaan rohkaista monitaiteisia hankkeita.

2.7. kehottaa komissiota yksinkertaistamaan hallintomenettelyjä suhteellisuusperiaatteen mukaisesti.

2.8. kehottaa komissiota varmistamaan, että valittujen hankkeiden toteuttajat saavat tulevaisuudessa myönnetyn unionin rahoituksen nopeasti eivätkä joudu kärsimään turhista viivytyksistä, joilla voi olla pienehköille toimijoille kohtalokkaat seuraukset.

2.9. toivoo, että hankkeiden valintamenettelyä parannettaisiin siten, että valintalautakunnan jäsenet valittaisiin asiantuntemuksensa perusteella ja että hankkeiden valintaperusteena pidettäisiin ainoastaan taiteellisia ansioita.

Bryssel 9. lokakuuta 2003.

Alueiden komitean

puheenjohtaja

Albert Bore